
Godātie kolēģi! 


Līdz šim jau esam sasnieguši nepieredzēti daudz. Mēs esam ieturējuši vienotu nostāju, un mūsu 
reakcija ir bijusi vienota, kas ir pārsteidzis pat visciniskākos skeptiķus. 


Pagaidām sabiedriskā doma mums ir bijusi labvēlīga. Mūsu pilsoņi ir atvēruši savas durvis un sirdis 
sešiem miljoniem ukraiņu. Viņi lielā mērā ir piekrituši atziņai, ka karam ir sava cena, un ir pieprasījuši 
stingru reakciju. 


Tomēr esmu nobažījusies par to, kas notiks, kad šī nostāja neizbēgami mainīsies. Kas notiks, kad šis 
karš piedzīvos tā saucamo "CNN efektu”, kas kopā ar Krievijas dezinformāciju un maldinošo 
informāciju mūs pakļaus arvien lielākam spiedienam, vai kad cenas pēc piedzīvotā kāpuma 
nesamazināsies. 


Mums ir jāpaliek nelokāmiem un jāsāk plānot ilgtermiņa iesaiste reģionā papildus tūlītējai ārkārtas 
palīdzībai, ko sniedzam Ukrainai. Eiropai ir jāuzņemas vadoša loma un tā ir arī jāsaglabā. 


Jums ir labi zināma Parlamenta nostāja attiecībā uz Ukrainas pieteikumu dalībai Eiropas Savienībā. 
Kandidātvalsts statuss dos Ukrainai cerību. Tas pavērs iespēju Ukrainai piedalīties dažādās 
programmās un dos vietu un laiku reformu īstenošanai. Tas nav momentāns risinājums, un mums 
nevajadzētu radīt iespaidu, ka tas tāds būtu. Kandidātvalsts statuss — reāla perspektīva — spēj 
pārveidot valstis, un tas jau ir apliecinājies daudzās valstīs, kuru pārstāvji šobrīd ir kopā ar mums. Mēs 
to esam redzējuši arī Albānijas un Ziemeļmaķedonijas gadījumā, un, starp citu, mums šīm divām 
valstīm vēl ir jāsniedz reāla atbilde. 


Ukrainai tagad ir vajadzīga cerība un perspektīva, vai arī Kijiva mūsu rīcības dēļ būs spiesta meklēt 
partnerus citur. 


Šis ir brīdis, kad ES ir jākļūst par patiesu globālu demokrātijas atbalsta spēku, kurš nes liberālās 
demokrātijas karogu pasaulē, kas kļūst arvien sarežģītāka un bīstamāka. 


Neviens neapgalvo, ka tas būs viegli vai vienkārši, bet tas ir tā vērts. 


Attiecīgā uz sankcijām Komisija ir bijusi ļoti apņēmīga, pie tam pamatoti, un mums ir jāiet vēl tālāk. Es 
patiesi ceru, ka šodien tiks panākta vienošanās, jo pretējo mēs gluži vienkārši nevaram atļauties. Mūsu 
mērķim joprojām vajadzētu būt neatkarībai no Krievijas energoresursiem. Mums nevajadzētu 
minstināties, bet vienlaikus jāatceras, ka mūsu elastībai ir jābūt robežām, kuras nedrīkstam pārkāpt, 
lai nezaudētu iedzīvotāju uzticēšanos un neradītu Krievijai priekšstatu par savu vājumu, jo, kā mums 
labi zināms, Krievijai nav absolūti nekādas iejūtības pret vājumu. 


Draugi! Atcerēsimies arī to, ka Lukašenko un Putins ir kā cimds ar roku. Sankcijām pret Krieviju jāiet 
līdzās sankcijām pret Baltkrieviju. No šīs nostājas mums nebūtu jāatkāpjas. Cilvēki, kuri ir atdevuši visu, 
lai cīnītos par demokrātisku Baltkrieviju, un kuri meklē pie mums atbalstu, atkal vērš savus skatus uz 
mums. 


Krievijas iebrukuma radītie globālo pārtikas piegādes ķēžu darbības traucējumi ir ārkārtīgi satraucoši. 
To sekas sniedzas ārpus Eiropas robežām. Nav nemaz tik nereāli, ka pasaule varētu saskarties ar reālu 


badu. Ja Ukraina nevarēs apstrādāt savus laukus, ir sagaidāms globāls pārtikas trūkums, kas varētu ilgt 
vairākus gadus. 


Krievija to zina un izmanto, lai šantažētu pasauli, vienlaikus piepildot savas graudu tvertnes ar Ukrainā 
salaupīto labību. Mums ir steidzami jārod iespējas Ukrainas labību piegādāt uz turieni, kur tā visvairāk 
nepieciešama. Mums jāveido vairāk "solidaritātes joslu”, kā norādījusi Eiropas Komisija, un jāmeklē 
citas labības piegādes iespējas. 


Karš Ukrainā ir paātrinājis neizbēgamo. Mums ir jāspēj nodrošināt mūsu enerģētisko neatkarību. 
Paziņojums "RePowerEU” ir svarīgs un palīdzēs strauji samazināt Savienības atkarību no Krievijas 
gāzes, naftas un akmeņogļu importa, kas paātrinās zaļo pārkārtošanos. 


Svarīgākais aspekts šajā kontekstā, manuprāt, ir enerģētiskās autonomijas virsmērķis. 


Mūsu zaļā kursa mērķu sasniegšana ir vislabākais veids, kā atbrīvoties no neveselīgas atkarības no 
neuzticamiem partneriem. 


Attiecībā uz gāzes un elektroenerģijas tirgiem mums būtu strauji jārīkojas abās jomās, izvirzot kopīgu 
mērķi, proti, aizsargāt Eiropas mājsaimniecības no lielām cenu svārstībām. Mums būtu jāstrādā pie 
kopīgu mehānismu un gāzes iepirkuma platformu izveides, un jāoptimizē mūsu elektroenerģijas tirgus, 
lai novērstu cenu svārstības nākotnē. Straujā sarunu pabeigšana par gāzes uzglabāšanas prasību 
liecina, ka spējam izdarīt daudz, bet ir jādara vēl vairāk. 


Ieguldījumi enerģētikā un zaļajā pārkārtošanā būtu jāuzskata par drošības jautājumu tikpat lielā mērā 
kā par vides jautājumu. Tieši tāpēc tiesību aktu kopums "Gatavi mērķrādītājam 55 %” ir tik 
fundamentāli svarīgs. 


Mūsu drošība un aizsardzība strauji kļūst par eksistenciālu jautājumu. Mums ir jābūt gataviem 
aizstāvēties, un to mēs varam tikai kopīgiem spēkiem. Tas nozīmē, ka ir jāstrādā pie sadarbības, 
savstarpējas izmantojamības un efektīvākas resursu apvienošanas. 


Mums ir jāreagē, un mēs varam reaģēt arī tā, lai papildinātu NATO centienus, nevis konkurētu ar 
tiem. 


Tas ietekmēs budžetu. Būs jāpalielina aizsardzībai atvēlētie budžeta līdzekļi, un mums būs jālūko, kā 
labāk novirzīt kopīgos līdzekļus aizsardzības spēju uzlabošanai. 


Noslēgumā gribētu bilst vārdu par ekonomisko elastību. Iespēja mūsu fiskālajiem noteikumiem 
piemērot vispārējo izņēmuma klauzulu līdz 2023. gadam mums īstermiņā būs ļoti noderīga, ņemot 
vērā vajadzību novērst Covid-19 krīzes sekas, karadarbību pie mūsu robežām un pašlaik notiekošo 
enerģētikas pārkārtošanu. Vienlaikus nevajadzētu pieļaut to, ka pārmērīgi parādi ierobežo nākamo 
paaudžu potenciālu. Šī nepieciešamība panākt līdzsvaru un šis pienākums pret nākamajām paaudzēm 
mums ir jāuztver nopietni. 


Eiropai ir vajadzīga mūsu iniciatīva. Mūsu reakcija turpmākajos mēnešos noteiks mūsu kopīgo nākotni. 
Eiropas Parlaments ir gatavs šajā procesā konstruktīvi pildīt savu lomu. 


Paldies! 


